《唐大夫生辰》
宋代·陈渊

气转初寒候，祥开既望辰。应时来鸑鷟，占梦获麒麟。

盛德圭无玷，高才竹有筠。胸襟藏巨壑，人物妙洪钧。

使者光华远，朝廷宠数新。鹏程九万里，椿干八千春。

鼎鼐虚前席，风云即要津。黑头纡衮绣，天意在斯民。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。